ᱡᱤᱸᱫᱽ ᱦᱚᱱᱚᱛ

ᱡᱤᱸᱫᱽ ᱦᱚᱱᱚᱛ ᱫᱚ ᱥᱤᱧᱚᱛ ᱫᱤᱥᱚᱢ ᱦᱚᱨᱤᱭᱟᱬᱟ ᱯᱚᱱᱚᱛ ᱮᱱᱟᱜ ᱢᱤᱫ ᱦᱚᱱᱚᱛ ᱠᱟᱱᱟ ᱾ ᱡᱤᱸᱫᱽ ᱱᱟᱜᱽᱨᱟᱦᱟ ᱫᱚ ᱚᱸᱰᱮᱱᱟᱜ ᱪᱟᱪᱞᱟᱣ ᱦᱮᱰᱠᱩᱣᱟᱴᱚᱨ ᱠᱟᱱᱟ ᱾ ᱱᱚᱶᱟ ᱫᱚ ᱦᱤᱥᱟᱨ ᱠᱷᱚᱸᱰ ᱨᱮ ᱢᱮᱱᱟᱜᱼᱟ ᱟᱨ ᱑᱙᱖᱖ ᱥᱟᱹᱦᱤᱛ ᱨᱮ ᱵᱮᱱᱟᱣ ᱟᱠᱟᱱᱟ ᱾ ᱥᱤᱠᱷ ᱥᱟᱢᱨᱟᱡᱽ ᱚᱠᱛᱚ ᱨᱮ ᱡᱤᱸᱫᱽ ᱫᱚ ᱦᱚᱨᱤᱭᱟᱬᱟ ᱯᱚᱱᱚᱛ ᱨᱮᱱᱟᱜ ᱨᱤᱫᱟᱹᱭ (heart) ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟ ᱾ ᱱᱚᱶᱟ ᱫᱚ ᱦᱤᱱᱤᱫᱤ ᱰᱚᱨᱟ (belt) ᱥᱚᱱᱤᱯᱟᱴ, ᱨᱚᱦᱴᱟᱠ ᱟᱨ ᱦᱤᱥᱥᱟᱨ ᱥᱟᱶᱛᱮ ᱯᱩᱱ ᱟᱱᱟᱜ ᱦᱚᱱᱚᱛ ᱠᱟᱱᱟ ᱾

ᱪᱷᱟᱹᱴᱭᱟᱹᱨ
ᱱᱚᱶᱟ ᱦᱚᱱᱚᱛ ᱨᱮᱱᱟᱜ ᱧᱩᱛᱩᱢ ᱫᱚ ᱱᱚᱶᱟ ᱨᱮᱱᱟᱜ ᱦᱮᱰᱠᱩᱣᱟᱴᱚᱨ ᱱᱟᱜᱽᱨᱟᱦᱟ ᱡᱤᱸᱫᱽ ᱠᱷᱚᱱ ᱟᱹᱜᱩ ᱟᱠᱟᱱᱟ, ᱡᱟᱦᱟᱸ ᱫᱚ ᱡᱟᱹᱭᱱᱛᱯᱩᱨᱤ ᱠᱷᱚᱱ ᱦᱮᱡ ᱟᱠᱟᱱᱟ ᱾ ᱱᱚᱝᱠᱟ ᱦᱚᱸ ᱠᱚ ᱢᱮᱻᱱᱟ ᱪᱤ ᱱᱚᱶᱟ ᱫᱚ ᱢᱟᱦᱟᱵᱷᱟᱨᱚᱛ ᱚᱠᱛᱚ ᱨᱮ ᱵᱩᱱᱤᱭᱟᱹᱫ ᱞᱮᱱ ᱛᱟᱦᱮᱸᱫ ᱾ ᱯᱟᱹᱨᱩᱠᱷᱤᱭᱟᱹ ᱠᱚᱣᱟᱜ ᱞᱟᱹᱭ ᱞᱮᱠᱟᱛᱮ ᱡᱟᱹᱭᱱᱛ ᱫᱮᱵᱤ (ᱡᱤᱛᱠᱟᱹᱨ ᱨᱤᱱᱤᱡ ᱵᱳᱸᱜᱟ) ᱧᱩᱛᱩᱢ ᱛᱮ ᱯᱟᱱᱰᱚᱵᱽ (Pandava) ᱠᱚ ᱢᱩᱸᱫᱽᱨᱤ (temple) ᱠᱚ ᱵᱮᱱᱟᱣ ᱞᱮᱫ ᱛᱟᱦᱮᱸᱫ, ᱡᱟᱦᱟᱸ ᱫᱚ ᱡᱤᱛᱠᱟᱹᱨᱚᱜ ᱞᱟᱹᱜᱤᱫ ᱠᱚ ᱱᱮᱸᱦᱚᱨ ᱡᱚᱦᱟᱨᱟᱭ ᱠᱟᱱ ᱛᱟᱦᱮᱱᱫ ᱟᱨ ᱠᱚᱣᱨᱚᱵᱽ ᱠᱚ ᱥᱟᱹᱣ ᱛᱩᱯᱩᱫ ᱠᱚ ᱪᱟᱞᱟᱜ ᱠᱟᱱ ᱛᱟᱦᱮᱸᱫ ᱾ ᱚᱱᱟ ᱢᱩᱸᱫᱽᱨᱤ ᱡᱟᱯᱟᱜ ᱨᱮ ᱱᱟᱜᱽᱨᱟᱦᱟ ᱵᱮᱱᱟᱣ ᱮᱱᱟ ᱟᱨ ᱚᱱᱟ ᱨᱮᱱᱟᱜ ᱧᱩᱛᱩᱢ ᱫᱚ ᱡᱟᱹᱭᱱᱛᱯᱩᱨᱤ ᱠᱚ ᱫᱚᱦᱚ ᱠᱮᱫᱼᱟ, ᱡᱟᱦᱟᱸ ᱫᱚ ᱱᱤᱛᱚᱜ ᱡᱤᱸᱫᱽ ᱢᱮᱱᱛᱮ ᱠᱚ ᱵᱟᱰᱟᱭᱮᱫᱼᱟ ᱾

ᱰᱮᱢᱚᱜᱨᱟᱯᱷᱤᱠ
᱒᱐᱑᱑ ᱥᱟᱹᱦᱤᱛ ᱥᱤᱧᱚᱛ ᱦᱚᱲ ᱞᱮᱠᱷᱟ ᱞᱮᱠᱟᱛᱮ ᱑,᱓᱓᱒,᱐᱔᱒ ᱦᱚᱲ ᱠᱚ ᱛᱟᱦᱮᱸ ᱞᱮᱱᱟ, ᱡᱟᱦᱟᱸ ᱫᱚ ᱢᱚᱨᱤᱥᱤᱭᱚᱥ ᱫᱤᱥᱚᱢ ᱨᱤᱱ ᱦᱚᱲ ᱮᱞ ᱟᱨᱵᱟᱝ ᱡᱩᱢᱤᱫᱽ ᱯᱚᱱᱚᱛ (US state) ᱨᱮᱱᱟᱜ ᱢᱮᱭᱱᱤ (Maine) ᱨᱤᱱ ᱦᱚᱲ ᱮᱞ ᱥᱟᱶ ᱠᱚ ᱵᱟᱹᱨᱟᱵᱟᱹᱨᱤᱜ ᱠᱟᱱᱟ ᱾ ᱥᱤᱧᱚᱛ ᱨᱮᱱᱟᱜ ᱖᱔᱐ ᱦᱚᱱᱚᱛ ᱠᱷᱚᱱ ᱱᱚᱶᱟ ᱦᱚᱱᱚᱛ ᱫᱚ ᱓᱖᱔ ᱟᱱᱟᱜ ᱨᱮᱸᱠ ᱨᱮ ᱢᱮᱱᱟᱜᱼᱟ ᱾ ᱱᱚᱶᱟ ᱦᱚᱱᱚᱛ ᱨᱮ ᱦᱚᱲ ᱵᱟᱹᱰᱚᱜ ᱡᱠᱟᱱ ᱫᱚᱨ ᱫᱚ ᱑᱑ᱹ᱙᱕% ᱛᱟᱦᱮᱸ ᱠᱟᱟ ᱒᱐᱐᱑ ᱠᱷᱚᱱ ᱒᱐᱑᱑ ᱥᱟᱹᱦᱤᱛ ᱢᱩᱸᱫᱽ ᱨᱮ ᱾ ᱡᱟᱱᱟᱝ ᱡᱟᱹᱱᱤ ᱞᱮᱠᱟᱛᱮ  ᱱᱚᱸᱰᱮ ᱘᱗᱐ ᱠᱩᱲᱤ ᱨᱮ ᱑᱐᱐᱐ ᱠᱚᱲᱟ ᱢᱮᱱᱟᱜ ᱠᱚᱣᱟ ᱟᱨ ᱥᱤᱠᱷᱱᱟᱹᱛ ᱫᱚᱨ ᱫᱚ ᱗᱒ᱹ᱗% ᱢᱮᱱᱟᱜᱼᱟ । 

ᱥᱤᱧᱚᱛ ᱫᱤᱥᱚᱢ ᱨᱮ ᱒᱐᱑᱑ ᱥᱟᱹᱦᱤᱛ ᱨᱮᱱᱟᱜ ᱦᱚᱲ ᱞᱮᱠᱷᱟ ᱞᱮᱠᱟᱛᱮ ᱱᱚᱶᱟ ᱦᱚᱱᱚᱛ ᱨᱤᱱ ᱙᱖ᱹ᱙᱗% ᱦᱚᱲ ᱫᱚ ᱦᱤᱱᱫᱤ ᱯᱟᱹᱨᱥᱤ ᱟᱨ ᱒ᱹ᱘᱑% ᱦᱚᱲ ᱫᱚ ᱯᱚᱧᱡᱟᱵᱤ ᱯᱟᱹᱨᱥᱤ ᱟᱠᱚᱣᱟᱜ ᱡᱟᱱᱟᱢ ᱯᱟᱹᱨᱥᱤ ᱞᱮᱠᱟᱛᱮ ᱠᱚ ᱵᱮᱵᱷᱟᱨᱮᱫ ᱛᱟᱦᱮᱸᱫ ᱾2011 Census of India, Population By Mother Tongue

ᱠᱷᱚᱸᱰ (Division) 
ᱱᱚᱶᱟ ᱦᱚᱱᱚᱛ ᱫᱚ ᱯᱮᱭᱟ ᱦᱩᱰᱤᱧ-ᱠᱷᱚᱸᱰ (sub-division) ᱢᱮᱥᱟ ᱠᱟᱛᱮ ᱵᱮᱱᱟᱣ ᱟᱠᱟᱱᱟ, ᱚᱱᱟ ᱠᱚ ᱫᱚ ᱦᱩᱭᱩᱜ ᱠᱟᱱᱟ ᱺ ᱡᱤᱸᱫᱽ, ᱱᱟᱨᱣᱟᱱᱟ ᱟᱨ ᱥᱟᱯᱷᱤᱰᱚᱱ ᱾ ᱡᱤᱸᱫᱽ ᱥᱟᱵᱽ-ᱰᱤᱵᱤᱡᱚᱱ ᱫᱚ ᱯᱮᱭᱟ ᱛᱚᱦᱥᱤᱞ ᱨᱮ ᱦᱟᱹᱴᱤᱧ ᱟᱠᱟᱱᱟ : ᱡᱤᱱᱫᱽ, ᱡᱩᱞᱟᱱᱟ ᱟᱨ ᱟᱞᱮᱣᱟ ᱾ ᱱᱟᱨᱣᱟᱱᱟ ᱥᱚᱵ-ᱰᱤᱵᱤᱡᱚᱱ ᱫᱚ ᱵᱟᱨᱭᱟ ᱛᱚᱦᱥᱤᱞ ᱨᱮ ᱦᱟᱹᱴᱤᱧ ᱟᱠᱟᱱᱟ : ᱱᱟᱨᱣᱟᱱᱟ ᱟᱨ ᱩᱪᱟᱱᱟ ᱾ ᱥᱟᱯᱷᱤᱰᱚᱱ ᱥᱟᱵᱽ-ᱰᱤᱵᱤᱡᱚᱱ ᱫᱚ ᱵᱟᱨᱭᱟ ᱛᱚᱦᱥᱤᱞ ᱨᱮ ᱦᱟᱹᱴᱤᱧ ᱟᱠᱟᱱᱟ : ᱥᱟᱯᱷᱤᱰᱚᱱ ᱟᱨ ᱯᱤᱞᱞᱩ-ᱠᱷᱮᱨᱟ (ᱥᱟᱵᱽ-ᱛᱚᱦᱥᱤᱞ) ᱾

ᱥᱟᱹᱠᱷᱭᱟᱹᱛ

ᱛᱷᱚᱠ:ᱦᱚᱨᱤᱭᱟᱬᱟ ᱨᱮᱱᱟᱜ ᱦᱚᱱᱚᱛ ᱠᱚ